Europos Parlamento rekomendacija Europos Vadovų Tarybai ir Tarybai dėl kovos su terorizmo finansavimu (2005/2065(INI))



Oficialusis leidinys 124 E , 15/05/2006 p. 0254 - 0257



P6_TA(2005)0222 Kova su terorizmo finansavimu Europos Parlamento rekomendacija Europos Vadovų Tarybai ir Tarybai dėl kovos su terorizmo finansavimu (2005/2065(INI)) Europos Parlamentas, - atsižvelgdamas į pasiūlymą dėl rekomendacijos Tarybai, kurį PPE-DE frakcijos vardu pateikė Stefano Zappalà, dėl terorizmo finansavimo prevencijos ir kovos su juo taikant priemones, kuriomis siekiama gerinti keitimąsi informacija, finansinį sandorių skaidrumą ir atsekamumą (B6-0221/2005), - atsižvelgdamas į 2004 m. kovo 24– 25 d. Briuselio Europos Vadovų Tarybos susitikimo metu patvirtintą deklaraciją dėl kovos su terorizmu, - atsižvelgdamas į Europos Sąjungos kovos su terorizmu veiksmų planą, į kurį 2004 m. birželio 17- 18 d. Taryba atsižvelgė, - atsižvelgdamas į Komisijos komunikatą dėl teroristų finansavimo prevencijos ir kovos su juo priemonėmis, kuriomis siekiama pagerinti keitimąsi informacija, padidinti skaidrumą ir sustiprinti finansinių operacijų atsekamumą (KOM(2004)0700), - atsižvelgdamas į grupę priemonių, numatytų Hagos programoje, skirtų terorizmo prevencijai ir panaikinimui, patvirtintų 2004 m. lapkričio 4– 5 d., o vėliau papildytų 2004 m. gruodžio 16– 17 d. Briuselio Europos Vadovų Tarybos pirmininkavimo išvadomis, ypač susijusiomis su terorizmo finansavimu, - atsižvelgdamas į pasiūlymą dėl Europos Parlamento ir Tarybos reglamento dėl pinigų plovimo prevencijos bendradarbiaujant muitinėms [1], - atsižvelgdamas į pasiūlymą dėl Europos Parlamento ir Tarybos direktyvos dėl finansų sistemos apsaugos nuo jos panaudojimo pinigų plovimui ir teroristų finansavimui (KOM(2004)0448), - atsižvelgdamas į Europos Sąjungos pagrindinių teisių chartiją ir ypač į jos 6, 7, 8, 10, 12, 21 ir 22 straipsnius, - atsižvelgdamas į savo reglamento 114 straipsnio 3 dalį ir į 94 straipsnį, - atsižvelgdamas į Piliečių laisvių, teisingumo ir vidaus reikalų komiteto pranešimą (A6-0159/2005), A. manydamas, kad Hagos programoje numatytos priemonės, ypač skirtos kovai su pinigų plovimu ir terorizmo finansavimu bei informacijos mainams, turėtų būti veiksmingai per tinkamą laiką įgyvendintos, siekiant apsaugoti duomenų konfidencialumą, sustiprinti laisvę, saugumą ir teisingumą Europos Sąjungoje, B. manydamas, kad Europos saugumo strategija numato integruotą būdą kovai su terorizmu, taikant politinius, diplomatinius, humanitarinius ir finansinius veiksmus bei vykdant teismų ir policijos bendradarbiavimą, C. manydamas, kad pagrindinis tarptautinio terorizmo finansavimo šaltinis yra tarptautinė prekyba ginklais ir narkotikais, D. manydamas, kad pinigų plovimas per bendrininkaujančias kredito įstaigas arba investicijas "fiskaliniuose rojuose" prisideda prie teroristinių organizacijų finansavimo, E. kadangi "prevencinio karo" strategija nesugebėjo susilpninti tarptautinių teroristinių organizacijų ar jų finansavimo, F. manydamas, kad teroristų tinklų organizavimui, jų veiklos palaikymui ir plėtrai reikalinga tęstinė veikla ir lėšų surinkimo plėtra ir visada naujų lėšų surinkimo ir jų perdavimo legaliais ir nelegaliais kanalais, įskaitant tarptautinės prekybos bendroves, trestus ir ofšorines bendroves, pasitelkiant vertybių "perdavėjus", naudojant lėšų pervedimus, pavyzdžiui hawala, arba tam tikrų labdaros asociacijų tinklus, metodų paieška ir keitimasis jais, G. manydamas, kad daugelyje valstybių narių labdaros sektoriui nėra taikomi mokesčiai ir dėl to finansų institucijos jau turi tikslios informacijos apie aptariamų organizacijų sąskaitas ir finansinę veiklą, H. atsižvelgdamas į tai, kad dėl dabartinių globaliai rinkai būdingų didžiulių finansinių srautų ir šiuolaikinės ekonomikos daugialypiškumo ir nuolatinio vystymosi yra labai sunku ir sudėtinga nustatyti ir baudžiamąja tvarka persekioti už piktnaudžiavimus atliekant finansines operacijas, pvz., už nelegalaus kapitalo, gauto užsiimant sukčiavimu finansų ir muitinės srityse, korupcija, organizuotu nusikalstamumu ir mafijos veikla, tokia kaip prekyba narkotikais, ginklais ir žmonėmis, plovimą ir finansavimą naudojant turto prievartavimą, įskaitant vadinamojo "revoliucinio mokesčio" rinkliavą, I. manydamas, kad kiekvienais metais labdaros organizacijų surinktos lėšos siekia šimtus milijardų dolerių ir kad šių organizacijų lėšų panaudojimo kontrolė nėra akivaizdi, taigi labdaros sektoriumi galima ypač piktnaudžiauti, todėl reikia daugiau skaidrumo tokių juridinių asmenų veikloje, J. manydamas, kad tam tikrais atvejais terorizmui galėjo būti panaudotos labdaros lėšos, kartais be šių labdaros įstaigų vadovų ir personalo žinios; be to, paaiškėjo, kad kai kurios nepelno organizacijos teikė techninę pagalbą terorizmo veiklai ir teroristų tinklų naudojamiems ginklams, K. manydamas, kad kovojant su terorizmo finansavimu Europos Sąjungoje būtina plėtoti informacijos mainus, stiprinti teismų ir policijos bendradarbiavimą, gerinti pervedimų atsekamumą ir finansų sistemos skaidrumą, veikimo būdus bei juridinių asmenų veiklą, L. manydamas, kad kovojant su terorizmo finansavimu keitimasis informacija yra viena iš veiksmingiausių priemonių tokiam finansavimui sustabdyti, tačiau jis turi būti kontroliuojamas ir pasveriamas naudojant priverstines teisines duomenų apsaugos priemones, atsižvelgiant į Europos žmogaus teisių konvencijos 8 straipsnį ir į Pagrindinių teisių chartijos 7 ir 8 straipsnius, vengiant tapti visuomene, kurioje viskas kontroliuojama, M. manydamas, kad tarptautinės teroristinės organizacijos sudarė glaudų tinklą su daugybe nusikalstamų ir mafijos organizacijų ir kad šių organizacijų ryšys yra paremtas bendrais ekonominiais interesais ir tais pačiais finansavimo šaltiniais, 1. pateikia Europos Vadovų tarybai ir Tarybai šias rekomendacijas: a) patvirtinti trečiąją direktyvą dėl pinigų plovimo ir Reglamentą dėl pinigų plovimo prevencijos per muitinės bendradarbiavimą; b) raginti valstybes nares ratifikuoti 2000 m. gegužės 29 d. konvencijos dėl Europos Sąjungos valstybių narių savitarpio pagalbos baudžiamosiose bylose protokolą ir 1999 m. gruodžio 9 d. tarptautinę konvenciją dėl kovos su terorizmo finansavimu, perkelti į nacionalinę teisę 2002 m. birželio 13 d. Tarybos pagrindų 2002/475/TVR sprendimą dėl kovos su terorizmu [2] ir 2002 m. vasario 28 d. Tarybos sprendimą 2002/187/TVR, įsteigiantį Eurojustą siekiant sustiprinti kovą su sunkiais nusikaltimais [3]; c) įsteigti mainų ir bendradarbiavimo struktūras, įskaitant techninę sritį, siekiant struktūriško Sąjungos informacijos rinkimo institucijoms, įskaitant Europolą ir Eurojustą, padėti keistis informacija; konkrečiai taikyti įsipareigojimus dėl keitimosi išsamia ir laiku pateikiama informacija apie teroristinio pobūdžio nusikalstamus įvykius, įskaitant dalyvavimą teroristinių grupuočių veikloje vykdant jų finansavimą; d) suteikti reikšmingą finansavimą FIU.NET projektui (Financial Intelligence Units Network), kuriuo siekiama sukurti informacijos tinklą, leidžiantį finansinių tyrimų institucijoms keistis informacija, ypač apie teroristų tinklų finansavimo būdus, prižiūrint, kad būtų užtikrinta asmeninių duomenų apsauga; e) skatina valstybes nares gerinti bendradarbiavimą su SUSTRANS ir ratifikuoti Europolo konvencijos protokolą, leidžiantį išplėsti Europolo kompetenciją, kad ši apimtų visus pinigų plovimo nusikaltimus; f) nedelsiant, taikant tinkamus reglamentus, įgyvendinti priemones, leidžiančias tarptautinių bankų veiksmų, kuriais vykdoma didžioji dalis pervedimų, susijusių su prekyba ginklais ir narkotikais, už kuriuos gaunamos pajamos gali būti panaudotos terorizmui, kontrolę ir atsekamumą; g) prašyti valstybių narių taikyti visas Finansinių veiksmų darbo grupės kovai su pinigų plovimu (FATF) rekomendacijas, taikyti priemones, siekiant pagerinti lėšų pervedimo atsekamumą ir klientų identifikavimą ir taikyti budrumo prievoles, vengiant piktnaudžiavimo krypties nustatymo priemonėmis bankų ir finansų sektoriuje ir užtikrinant, kad būtų gerbiamos pagrindinės teisės, visų pirma teisė į asmens duomenų apsaugą, h) skatinti tarptautinių normų taikymą ir Bendrijos priemones, siekiant smarkiai sumažinti finansų sistemos neskaidrumą, panaikinti struktūrų, naudojamų tarptautiniams finansiniams sandoriams ir lėšų pervedimams, skaidrumo trūkumą tarptautinėse prekybos įmonėse, susivienijimuose ir ofšorinėse įmonėse ir kovoti su vadinamojo "fiskalinio rojaus" tvirtumu, kartu bendradarbiaujant su trečiosiomis šalimis, i) priimti priemones, skirtas prižiūrėti lėšų pervedimą už oficialių kanalų ribų, ir sutrukdyti teroristinėms organizacijoms naudotis nepelno ir labdaros organizacijomis bei į jas skverbtis, visų pirma pritariant pasiūlymui dėl Europos labdaros sektoriaus veikimo kodekso, kuriame numatoma skelbti balansus ir nustatyti bendras audito ir sąskaitų kontrolės taisykles, j) raginti valstybes nares įrodyti kuo didesnį budrumą galimų teroristų tinklų ir nusikalstamų mafijos organizacijų, užsiimančių pinigų plovimu, susijusiu su terorizmo finansavimu, ryšių atžvilgiu, k) sustiprintai taikyti deramo budrumo prievoles operacijoms, susijusioms su įmonėmis arba asmenimis, veikiančiais teritorijose, kur nėra įgyvendinamos taisyklės dėl kovos su pinigų plovimu, l) prašyti valstybių narių atidžiai prižiūrėti tiek finansų institucijas, tiek lėšų pervedimo tarnybas, siekiant nustatyti įtartiną lėšų pervedimo veiklą tuo atveju, jei nėra išsamios informacijos, kurioje būtų fizinio arba juridinio asmens, davusio nurodymą pervesti lėšas, vardas, adresas ir sąskaitos numeris, m) finansinėms ir kitoms institucijoms, susijusioms su įsipareigojimais dėl lėšų grąžinimo į rinką prevencijos, numatyti įsipareigojimą, kilus pagrįstam įtarimui, kad nustatytos lėšos gali būti perduodamos terorizmo veiklai vykdyti arba tiesiog terorizmo tikslams, skubiai perduoti visą kompetentingoms valdžios institucijoms naudingą informaciją; sąvoka "įtarimai" turi būti paremta labai griežtais kriterijais; baudžiamosios teisės nuostatos, visų pirma taikomos už antrinį kapitalo panaudojimą ir teroristinę veiklą, neturėtų būti naudojamos tiriant kitas nusikalstamos veiklos kategorijas ir todėl turi atitikti Corpus Juris principus [4]; sąvoka "įtarimai" turi būti proporcinga ir apibrėžta taip, kad būtų pasiektas skelbiamas tikslas, n) įvesti sistemas, automatiškai kontroliuojančias lėšų pervedimo operacijas, kurios pasirodo įtartinos dėl palyginti su vidutinėmis labai didelių sumų, dėl operacijų dažnumo, dėl ypatingo vienodumo ir tiekėjų bei gavėjų geografinės vietos, siekiant oficialią lėšų pervedimo sistemą apsaugoti, kad ji nebūtų įtraukta į neteisėtą veiklą, ir ypač į terorizmo veiklą; nustatyti naują bankų mokėjimų tvarką, nepanaikinant pusiausvyros tarp laisvo lėšų judėjimo ir įtartinų lėšų atsekimo, o) nustatyti minimalias labdaros sektoriaus skaidrumo reglamentavimo normas, siekiant, kad bankų, kredito įstaigų, draudimo bendrovių, finansinių įmonių, nepelno organizacijų valdymo, finansinės ir biudžetinės procedūros būtų skaidrios, išskirtinai naudojant oficialias bankų sąskaitas lėšoms laikyti ir reguliarias ir oficialias cirkuliacijas lėšoms pervesti, kiek įmanoma išsamiau paviešinant biudžeto planavimą, jų valdymo kontrolę perduodant nepriklausomiems tikrintojams, p) prašyti bankų, kredito įstaigų, draudimo bendrovių, finansų įmonių ir nepelno organizacijų glaudžiau bendradarbiauti su ekspertais dėl tarptautinio terorizmo finansavimo, kad būtų išvengta bet kokio įsitraukimo į terorizmo veiklą, esant realiai rizikai, kad jų veikla gali būti pasinaudota teroristų tinklams finansuoti, q) nedelsiant reikalauti, kad valstybės narės perkeltų į nacionalinę teisę ir taikytų priemones, kuriomis siekiama kovoti su nusikalstama terorizmo finansavimo veikla, ypač antrą direktyvą dėl pinigų plovimo [5] ir joje numatytas budrumo bei identifikacijos prievoles, laukiant, kol greitai bus priimta trečia direktyva dėl pinigų plovimo ir reglamentas dėl pinigų plovimo per pasienio bendradarbiavimą prevencijos, visų pirma siekiant pakankamai laiku pritaikyti būtinas priemones, leidžiančias optimaliai kovoti su tarptautinio terorizmu r) prašyti nuolatinio priemonių, taikytų kovoti su tarptautinio terorizmo finansavimu įvertinimo, glaudžiai bendradarbiaujant su Europos Komisija ir Parlamentu, s) tikrinti, ar kai kuriose valstybėse narėse kitą dieną po 2001 m. rugsėjo 11 d. skubiai priimti teisės aktai davė teigiamų rezultatų kovojant su terorizmo veikla ir finansavimu, 2. paveda Pirmininkui perduoti šią rekomendaciją Europos Vadovų tarybai bei Tarybai ir, susipažinimui, Komisijai, valstybių narių vyriausybėms ir parlamentams, Europos Tarybai, Jungtinių Tautų Organizacijai ir jos specialiosioms įstaigoms. [1] OL C 227 E, 2002 09 24, p. 574. [2] OL L 164, 2002 6 22, p. 3. [3] OL L 63, 2002 3 6, p. 1. [4] Bendrijos finansinių interesų apsauga (KOM(1997)0199). [5] 2001 m. gruodžio 4 d. Europos Parlamento ir Tarybos direktyva 2001/97/EB, iš dalies keičianti Tarybos direktyvą 91/308/EEB dėl finansų sistemos apsaugos nuo jos panaudojimo pinigų plovimui (OL L 344, 2001 12 28, p. 76). --------------------------------------------------